**Muzica stelelor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Muzica stelelor 18 sept

Erai pe malul mării și dansai

atât de singură și de pierdută

în liniștea din care auzeai

o muzică, pe plajă așternută

Ca un covor de stele într-un vis

venit din depărtări, din veșnicie,

în timpul infinit și indecis

între “a fost” și “ce va fi să fie”.

Piciorul tău, la fiecare pas,

făcea, în trupul său, o eră nouă

pe care-o salutai a bun rămas,

cu mâinile întinse, amândouă.

Privindu-te, curând am auzit

ce nu mai auzisem niciodată:

o muzică, venind din infinit,

ce mi-a umplut ființa dintr-odată.

Nu mi-am putut abține un suspin

și m-ai văzut, te-ai îndreptat spre mine,

mi-ai oferit al stelelor cămin

și o eternitate să m-aline.